CONSILIUL LOCAL AL MUNICIPIULUI TIMIŞOARA                                        Aprobat,                                       

Direcţia  de Asistenţă Socială Comunitară                                                                    PRIMAR 

Nr. 804/11.03.2011                                                                          Dr. Ing.  Gheorghe Ciuhandu

R E F E R A T

privind  aprobarea  încheierii actului adiţional de prelungire  a Convenţiei - anexa la Hotărârea Consiliului Local al Municipiului Timişoara nr. 150/25.03.2008, încheiată între  Consiliul Local al Municipiului Timişoara şi Fundaţia Umanitară Chosen

Fundaţia Umanitară Chosen cu sediul în Municipiul Timişoara, Calea Buziaşului nr. 84, este o organizaţie neguvernamentală care furnizează servicii sociale destinate copiilor care provin din familii aflate în situaţie de dificultate socială. În cadrul Fundaţiei Umanitare Chosen funcţionează două servicii, şi anume: Centrul de Zi „Casa Olarului”, care este parţial susţinut financiar din bugetul local şi Centrul de asistare a tinerilor peste 18 ani.
În anul 2008, Fundaţia Umanitară Chosen a solicitat şi obţinut din partea Consiliului Local al Municipiului Timişoara, pentru o perioadă de un an, susţinere financiară pentru desfăşurarea activităţilor din cadrul Centrului de zi „Casa Olarului”, conform  Hotărârii Consiliului Local nr. 150/25.03.2008, privind aprobarea convenţiei între Consiliul Local al Municipiului Timişoara şi Fundaţia Umanitară Chosen pentru susţinerea unor servicii  sociale la nivelul Municipiului Timişoara. Obiectul convenţiei a constat în susţinerea financiară a Centrului de zi „Casa Olarului” prin plata salariilor şi a contribuţiilor aferente unui număr de 3 angajaţi, cu normă întreagă, conform sistemului de stabilire a salariilor de bază în sectorul bugetar după cum urmează : un post asistent social, un post  psiholog  şi un post educator specializat.
În anii 2009 şi 2010, în urma solicitării depuse de Fundaţia Umanitară Chosen, Consiliul Local al Municipiului Timişoara a  aprobat prelungirea cu câte un an a Convenţiei amintite, cu menţinerea obiectului acesteia, prin emiterea  HCLMT nr. 124/24.03.2009, respectiv HCLMT nr. 116/30.03.2010.
Reprezentanţii Direcţiei de Asistenţă Socială Comunitară au realizat trimestrial activitatea de monitorizare şi evaluare a serviciului susţinut financiar, începând cu anul 2008, ca urmare a obligaţiilor părţilor stabilite în convenţie. Din analiza activităţilor desfăşurate în cadrul Centrului de zi „Casa Olarului” s-a constatat că acest serviciu:  funcţionează cu respectarea standardelor generale de calitate în domeniul furnizării de servicii sociale; oferă servicii destinate copiilor şi familiilor acestora în sistem integrat (sociale, medicale, de educaţie), inclusiv cazurilor referite de către Serviciul pentru Protecţia Copilului şi Familiei din cadrul Direcţiei de Asistenţă Socială Comunitară Timişoara. Furnizorul privat de servicii sociale  a demarat lucrările de extindere a Centrului de zi „Casa Olarului”, aspect care va permite să răspundă mai bine nevoilor zonale de servicii sociale, să acorde  servicii la un număr mai mare de  beneficiari şi  să diversifice serviciile existente. 
Prin adresa nr. SC2011-004696/08.03.2011 , înregistrată la Primăria Municipiului Timişoara, Fundaţia Umanitară Chosen solicită Consiliului Local aprobarea prelungirii susţinerii financiare a serviciului social de tip Centrul de zi „Casa Olarului”, pentru un an, fără nici o modificare faţă de susţinerea financiară din anii 2009 şi 2010, şi anume: plata salariilor şi a contribuţiilor aferente unui număr de 3 angajaţi, cu normă întreagă,  pe posturi de asistent social,  psiholog  şi educator specializat. 
În prezent, Fundaţia Umanitară Chosen nu are posibilitatea de a susţine financiar întreaga  activitate a Centrului de zi „Casa Olarului”, însă  dispune de resurse financiare proprii pentru a asigura: plata cheltuielilor legate de întreţinerea imobilului ( aflat în proprietatea Fundaţiei),  plata salariilor celorlalţi angajaţi ai Fundaţiei (director, contabil, bucătar), cheltuielile pentru organizarea taberelor anuale, pentru copiii din Centrul de Zi şi  o parte din cheltuielile necesare asigurării hranei copiilor.
Precizăm că serviciile furnizate de Fundaţia Umanitară Chosen, prin Centrul de zi Casa Olarului sunt acordate în  scopul  prevenirii  abandonului familial şi şcolar în rândul  copiilor proveniţi din familii defavorizate din municipiul Timişoara, oferind servicii de asistenţă socială, medicală, consiliere psihologică şi  activităţi pedagogice.
Luând în considerare cele menţionate, în temeiul art.33, lit.(d) şi art.40 din Legea nr. 47/2006 privind sistemul naţional de asistenţă socială, şi în conformitate cu prevederile art.36 alin.2, lit.”d” şi  lit.”e”, alin. 6 lit.” a” pct.2 şi alin 7, lit. „a” din Legea  nr. 215/2001 privind administraţia publică locală, republicată,  
propunem:
1.Încheierea actului adiţional de prelungire cu un an  a Convenţiei - anexa la Hotărârea Consiliului Local al Municipiului Timişoara 150/25.03.2008, încheiată între Consiliul Local al Municipiului Timişoara şi Fundaţia Umanitară Chosen pentru susţinerea unor servicii sociale la nivelul Municipiului Timişoara, conform anexei.

